Abdullah Barghouti

**Abdullah Ghaleb Barghouti**  (arabisk: عبد الله البرغوثي; født 1972) er en palestinsk aktivist som frem til han ble arrestert og fengslet var en lederskikkelse i Hamas' væpnede fløy, Izz al-Din al-Qassam-brigadene, på Vestbredden. Han var  en av organisasjonens viktigste bombebyggere og bombeleverandører. Barghouti soner 67 livstidsdommer i israelsk fengsel, den lengste dommen i Israels historie. Barghouti er en av de viktigste Hamas-lederne i israelsk fengsel.
## Liv og virke
### Bakgrunn
Abdullah Barghouti er fra Barghouti-klanen med base i Ramallah-området på Vestbredden, og familien var fra Beit Rima. Barghouti-navnet regnes for å være utbredt på landsbygda i Palestina, og knyttes til det omkringliggende området. Barghouti ble født i Kuwait av foreldrene Ghaleb og Safaa Barghouti. Etter frigjøringen av Kuwait i 1991 flyttet familien til Amman i Jordan. Han har jordansk statsborgerskap. Med ektefellen Fa'ida har han barna Tala, Osama og Safaa. Søsknene er Raef, Mohammad, Reem og Fa'ida. Abdullah er i  slekt med Marwan Barghouti. 

Han har selv uttalt at livet med den palestinske diasporaen formet hans motstand mot den israelske okkupasjonen, særlig da fetteren Mahmoud og onkelen Ismail  i Palestina ble drept da de kastet stein under Den første intifadaen (1987–1991). Etter skole i Kuwait og Jordan, studerte han som elektroingeniør i Sør-Korea, hvor han også lærte seg å produsere eksplosiver. Han ble tidlig involvert i motstandsarbeid i Kuwait, senere Palestina.

### Hamas
I 1999 reiste Barghouti til Vestbredden hvor han sluttet seg til Hamas' paramilitære fløy. 

Han regnes av *[[Ynet]]* som Hamas' «ingeniør», og designet og bygde våpen for en rekke angrep mot israelske sivile. Blant angrepene han var involvert i var selvmordsbombingen av en Sbarrorestaurant i Jerusalem, den doble selvmordsbombingen i fotgjengerkjøpesenteret *Ben Yehuda*, *Café Moment*-bombingen, *Rishon LeZion*-bomben i 2002, bombingen av Hebrew University, *Allenby Street*-bussbombingen, bombeforsøket i *Pi Glilot*, og et angrep på jernbanespor i Lod der han personlig plasserte sprengladningen. Totalt ble 66 israelere drept og 500 såret i angrep som Barghouti var involvert i.

Mot slutten av 2001 ble Barghouti arrestert av de palestinske sikkerhetsmyndigheter under Den palestinske selvstyremyndighet på orde fra den palestinske president Yasser Arafat, for sin rolle i Sbarro-restaurantbombingen. Han ble løslatt etter kort tid blant annet etter press fra Marwan Barghouti. 
### Fengsling og dom i Israel
Abdullah Barghouti ble arrestert av den israelske sikkerhetstjenesten Shin Bet i mars 2003. En israelsk militærdomstol dømte ham til 67 livstidsdommer pluss 5200 års fengsel. Dommen var den lengste gitt i Israels historie. Han fikk en livstidsdom for hver av de drepte pluss en for de sårede. Adolf Eichmann er den eneste dømt til døden Israel. Barghouti er fengslet i Gilboa-fengselet nær Beit She'an. Han holdes i isolasjon, og har ikke lov til å motta besøk fra familie.

Den israelske regjering nektet å løslate Barghouti som en del av Gilad Shalit-fangeutvekslingen i 2011.

De palestinske selvstyremyndighetene har betalt Barghouti en pensjon under hele fengslingen.

## Referanser